Meester van die hof, kêrel bly in aanhoudingBina Mfandifuna Masuku (44). Die voormalige meester van die hooggeregshof in Mpumalanga en haar medepligtige moet agter tralies bly totdat hul saak weer in Januarie aangehoor word. Bina Masuku (44) en Elvis Kgosiemang (35) staan tereg op aanklagte van bedrog, korrupsie, geldwassery en oortreding van die Immigrasiewet. Die Nelspruit-hooggeregshof het die twee Woensdag borgtog geweier. Masuku het glo eise na Kgosiemang wat homself as prokureur voorgedoen het, gestuur. Van die eisers het nooit hul geld ontvang nie aangesien Masuku en Kgosiemang dit glo vir hulself gehou het. Masuku en Kgosiemang was in dié stadium in ŉ verhouding. Volgens kapt. Dineo Sekgotodi, woordvoerder van die Valke, is reeds vasgestel dat minstens R1,7 miljoen van agt verskillende gesinne gesteel is. Die departement van binnelandse sake kon ook intussen vasstel dat Masuku nie ŉ Suid-Afrikaanse burger is nie, maar van Malawi afkomstig is. Genl.maj. Zodwa Mokoena, provinsiale hoof van die Valke in Mpumalanga, het die besluit om die beskuldigdes borgtog te weier, verwelkom. “Ons hoop om ŉ behoorlike vonnis aan die einde van die verhoor te bekom,” het Mokoena gesê.